Les obres de remodelació que revitalitzaran el Mercat del Prado de Gandia finalitzaran en desembre
15 octubre 2024

## Les obres de remodelació que revitalitzaran el Mercat del Prado de Gandia finalitzaran en desembre15 octubre 2024Última actualització: 15 octubre 2024

![](../gestion/img/265a345e3ae1ce1d3d214869ae6c4174c1dd094e0052364201e5ddf1601b5bbd.jpg)  
  

Les **obres de remodelació del Mercat del Prado** finalitzaran el pròxim mes de desembre. Així ho ha informat l'alcalde de Gandia, **José Manuel Prieto**, en una visita que ha fet a l'instal·lació aquest matí i on ha estat acompanyat per la regidora de Comerç, **Elena Moncho**; la coordinadora general d'Urbanisme, **Maite Alonso**; i la presidenta de la Junta de Districte del Raval, **Maribel Codina**, a més de tècnics municipals, i responsables de l'empresa constructora.  
  
Després de la visita, l'alcalde ha recordat que aquesta actuació compta amb un pressupost d'1,8 milions d'euros, 1,6 dels quals procedeixen de fons europeus Next Generation, mentre que el consistori ha aportat 381.000 euros. "_Sempre és una bona notícia que la ciutat seguisca demostrant que pot aconseguir subvencions d'altres organismes i administracions i, sobretot, optar als fons europeus amb els millors projectes que ens permeten continuar transformant Gandia_".  
  
Prieto ha destacat que amb aquesta intervenció de millora i modernització del mercat del Prado es guanya en competitivitat gràcies a la implantació de noves tecnologies que permetran generar un "_espai més humà, vivible i beneficiós per a la venda de productes_".  
  
Entre les novetats, s'ha destacat que el nombre de locals passa de 9 a 13 i que s'ha millorat l'eficiència energètica alhora que s'hi ha instal·lat un nou sistema de climatització.  
  
Un altre dels signes d'identitat d'aquest espai serà la nova plaça interior on els establiments compartiran les taules, millorant l'experiència del client. El mercat serà un lloc més confortable, amb un ampli mix comercial perquè el client puga comprar i degustar productes molt variats. A més es contemplen espais per a estacionament de bicicletes i càrrega de vehicles de mobilitat personal per la qual cosa s'afavoreix la mobilitat sostenible.  
  
L'actuació també permetrà que els clients puguen realitzar les comandes en línia i recollir-les quan vulguen als 'lockers' les 24 hores del dia. A més, també es preveu que es puguen realitzar comandes des de qualsevol dels 2 quioscos amb pantalles que s'ubicaran dins del mercat.

  
"_Revitalitzem el Mercat Del Prado perquè millorem en confortabilitat amb un nou sistema de climatització, instal·lant nous banys, alhora que impedim que es tornen a produir les filtracions d'aigua que es generaven anteriorment_", ha declarat Prieto, que també ha destacat que la iniciativa afavorirà el producte de proximitat en reivindicar establiments lligats als nostres productes.  
  
Sobre els punts de recollida, la primera autoritat municipal ha incidit que "u_na vegada que tanquen els negocis els clients podran continuar recollint les comandes. És un salt qualitatiu a l'experiència de compra_".  
  
Finalment, Prieto ha recordat que el 2033 el Mercat Del Prado complirà cent anys i que amb aquesta inversió "_continuarà sent un emblema comercial i de trobada de la ciutat, que ens consolida com a capital_".

[Twittear](https://twitter.com/share)